**Χίος, 26/06/2020**

ΑΠ.: **316**

Προς: 1) 2η ΥΠΕ

2) Διοικήτρια Γ. Νοσοκομείου Χίου

3) Δ.Σ. Γενικού Νοσοκομείου Χίου

4)Π.Ο.Ε.ΔΗ.Ν

5)ΝΤ.ΔΕΔΥ. Χίου

Κοινοποίηση: κ. Φαφαλιού Άννα

**Θέμα: «Σχετικά με πειθαρχικές ποινές (στέρηση μισθού) που επέβαλε η Διοίκηση του Νοσοκομείου σε εργαζόμενους ».**

Το Δ.Σ. του σωματείου με αφορμή την επιβολή των εξοντωτικών (ηθικά και οικονομικά) ποινών σε συναδέλφους θεωρεί ότι :

Οι Διοικήσεις των δημοσίων οργανισμών, με εργαλείο το κατάπτυστο πειθαρχικό δίκαιο του δημοσιοϋπαλληλικού κώδικα που δημιούργησαν, τροποποίησαν ή επέκτειναν όλες ως τώρα οι κυβερνήσεις, έχουν ως στόχο να εγκλωβίσουν την εργασιακή, την οικονομική και την κοινωνική ζωή των εργαζομένων στις επιδιώξεις τους.

Για άλλη μια φορά δυστυχώς, επιβεβαιώνονται με το χειρότερο τρόπο οι εκτιμήσεις μας, ότι τόσο ο Δημοσιοϋπαλληλικός κώδικας μέσω του πειθαρχικού δίκαιου, όπως και η αξιολόγηση αξιοποιούνται κατά το δοκούν από τις εκάστοτε διοικήσεις και προϊστάμενες αρχές ως τιμωρητικά εργαλεία, με στόχο την μετατροπή των εργαζομένων στο Δημόσιο σε μόνιμα «φοβισμένους», «τρομοκρατημένους» και «υποταγμένους».

Αυτό αποδεικνύεται στην περίπτωση της συναδέλφου μας, που το 2018 αξιολογήθηκε από την ίδια την διοικήτρια ως άριστη, ενώ σήμερα θεωρείται ανεπαρκής!!!

Με πρόσχημα δήθεν παρατυπίες έχει ξεκινήσει ένα κυνήγι μαγισσών που επιβαρύνει κατάφωρα το κλίμα ηρεμίας που πρέπει να χαρακτηρίζει το νοσοκομείο και τους εργαζόμενους για τη μέγιστη απόδοση και το καλό των ασθενών και της υγείας στη Χίο.

**Η όλη διαδικασία οδηγεί στην εργασιακή και οικονομική απαξίωση της υπαλλήλου**, **που δημιουργεί αρνητικές συνέπειες στην οικογενειακή και προσωπική ζωή της.** Έτσι, η προσέγγιση μας πρέπει να δείχνει την αιτία των προβλημάτων **σήμερα της συναδελφισσας, αύριο κάποιου άλλου συναδέλφου.**

**Αυταπάτες δεν πρέπει να υπάρχουν για την εκάστοτε διοίκηση, ανεξαρτήτως αν στην κυβέρνηση βρίσκεται σήμερα η ΝΔ, χτες ο ΣΥΡΙΖΑ κλπ. Το μαστίγιο και το καρότο, η δημιουργία αυλής και η διάσπαση των εργαζομένων είναι κοινή τακτική και δεν πρέπει να αφήσουμε να περάσει ούτε τώρα ούτε στο μέλλον.**

Απαιτούμε από τη 2η ΥΠΕ και τη Διοίκηση του Νοσοκομείου Χίου, να αντιληφθούν το ρόλο και τη σημασία που διαδραματίζει η Β/θμια περίθαλψη στο νομό μας και τη συμβολή του συνόλου των μελών του σωματείου μας στην αναβάθμιση της ποιότητας των παρεχόμενων υπηρεσιών του Νοσοκομείου μας. Μία ποιότητα, που έχει καταχτηθεί με προσωπική κατάθεση ψυχής, από τους εργαζόμενους, ενάντια στις πολύχρονες υποχρηματοδοτήσεις των προϋπολογισμών του νοσοκομείου και τις δραματικές ελλείψεις προσωπικού σ’ όλες τις υπηρεσίες του, τις οποίες επέβαλαν όλες ως τώρα οι κυβερνήσεις.

Καλούμε την Διοίκηση του Νοσοκομείου να σταματήσει τις διώξεις και να απαντήσει με περίσκεψη και υπευθυνότητα σ' αυτά τα φαινόμενα, συμβάλλοντας στην ενίσχυση του κύρους των εργαζομένων ανταποκρινόμενη στο κάλεσμα μας, για μαζικούς διορισμούς σ όλα τα επίπεδα και σε όλες τις κλινικές, που σήμερα δεινοπαθούν από την έλλειψη προσωπικού.

Το σωματείο θα σταθεί απέναντι σε κάθε αυθαιρεσία, θα βρεθεί στο πλευρό κάθε εργαζόμενου που συνθλίβεται από τη βαρβαρότητα του αντιδημοκρατικού δημοσιοϋπαλληλικού κώδικα (πειθαρχικό δίκαιο) και τις αντιλαϊκές πολιτικές των εκάστοτε κυβερνήσεων.

**Για το Δ.Σ**

**Ο Πρόεδρος Η Γραμματέας**

**Λαμπαδοχυτός Γιάννης Κουβαρά Ολυμπία**